Diari Oficial de la Generalitat Valenciana


Sumari del DOGV 6885, del 19-10-2012 (2012/9544)

RESOLUCIÓ de 16 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord marc de col·laboració entre la Diputació Provincial de València i l'Institut Valencià de la Música.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6885

Data del DOGV
:   19-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9544


Data del document
:   16-10-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 16 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord marc de col·laboració entre la Diputació Provincial de València i l'Institut Valencià de la Música. [2012/9544]  
L'Institut Valencià de la Música i la Diputació Provincial de València han subscrit, després de la tramitació prèvia reglamentària, el 5 de setembre de 2012, un acord marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 937/2012, i que figura com a annex d'esta resolució.  
  
València, 16 d'octubre de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Acord marc de col·laboració entre la Diputació Provincial de València i l'Institut Valencià de la Música (IVM)  
  
València, 5 de setembre de 2012  
  
Reunits  
D'una part, Alfonso Rus Terol, president de la Diputació Provincial de València, en nom seu i representació, en virtut del que disposa l'article 34.1.b de la Llei 7/1985, Reguladora de les Bases de Règim Local, facultat expressament per a la firma del present acord marc, per acord plenari, de data 21 de març de 2012 assistit pel secretari general d'esta Corporació, Vicente Boquera Matarredona, en exercici de les funcions de fe pública que li atribuïx la disposició addicional segona, 1, de la Llei/2007, de 12 d'abril, de l'Estatut Bàsic de l'Empleat Públic.  
D'una altra, Lola Johnson Sastre, consellera de Turisme, Cultura i Esport, en qualitat de presidenta de l'Institut Valencià de la Música i Inmaculada Tomás Vert, en qualitat de directora gerent de l'Institut Valencià de la Música, en virtut de les competències que tenen atorgades segons els articles 8 i 13 de la Llei 2/1998, de 12 de maig, de creació de l'ens de dret públic Institut Valencià de la Música, (d'ara en avant IVM).  
  
Ambdós parts es reconeixen capacitat legal suficient per a atorgar el present document, i  
  
Manifesten  
I. Que l'IVM, en virtut d'allò que s'ha establit en la seua llei de creació, té com a objectiu la planificació, execució i coordinació de la política cultural de la Generalitat, en el camp de la música i en l'àmbit de les seues competències.  
Entre les funcions pròpies de l'IVM estan la de realitzar l'inventari i catalogació del patrimoni musical valencià i el foment de la investigació musicològica sobre estos temes, així com la protecció i difusió de la música tradicional per mitjà d'iniciatives editorials i d'una altra índole.  
II. Que la Diputació és una entitat local determinada per l'agrupació de municipis, amb personalitat jurídica pròpia i plena capacitat per al compliment dels seus fins: el foment i l'administració dels interessos peculiars de la província entre els quals es troben les activitats culturals, esportives, turisme, ocupació del temps lliure, etc.  
  
La Diputació Provincial de València, tradicionalment vinculada a l'àmbit de la protecció i difusió del patrimoni musical valencià a través de la institució Alfons el Magnànim, té així mateix interés en el foment de les dites activitats.  
  
  
Acorden  
  
Primer  
La Diputació Provincial de València i l'IVM acorden col·laborar en la realització d'activitats que comprenguen qualssevol àrees en què ambdós parts tinguen competències, i sempre que es dirigisquen als ja mencionats fins comuns de caràcter cultural, i especialment musical.   
  
  
Segon  
Si la naturalesa d'estes activitats ho requereix, les parts formalitzaran un conveni específic o addenda per a la seua regulació, en el qual es determinaran els compromisos i obligacions d'ambdós parts. Tal conveni específic inclourà el pressupost a càrrec del qual es finança l'esmentada activitat.  
  
Tercer  
Les activitats en què es podrà col·laborar són bàsicament les següents:  
- Recuperació i catalogació del patrimoni musical valencià  
- Realització d'un mapa web de recursos musicals de la Comunitat Valenciana  
- Realització d'exposicions  
- Realització de concerts  
- Realització de cursos i conferències  
- Edició de llibres i discos  
- Digitalització de fons  
  
Quart  
Donat el caràcter de marc del present acord, no implica obligació econòmica per part de la Diputació.  
  
Quint  
El present acord tindrà una vigència màxima de quatre anys, a comptar des de la seua aprovació.  
  
Sext  
Les parts acorden que qualsevol controvèrsia a què puga donar lloc el present conveni es resoldrà, amb renúncia expressa a qualsevol fur propi, pels jutges i tribunals de València.  
I en prova de conformitat, ambdós parts firmen el present conveni en el lloc i data al principi indicats.  
  
El president de la Diputació de València: Alfonso Rus Terol.  
La consellera de Turisme, Cultura i Esport: Lola Johnson Sastre.  
El secretari general de la Diputació de València: Vicente Boquera Matarredona.  
La directora gerent de l'Institut Valencià de la Música: Inmaculada Tomás Vert.